Klasa: 023-03/19-01/08

Urbroj: 50419-19-05

Zagreb, 10. listopada 2019.

**ZAPISNIK**

**S 14. SJEDNICE 6. SAZIVA SAVJETA ZA RAZVOJ CIVILNOGA DRUŠTVA**

**održane 30. rujna 2019. (ponedjeljak) s početkom u 14:00 sati**

**u**

**hotelu Dubrovnik, Gajeva 2, Zagreb**

 **Dnevni red**

1. Usvajanje dnevnog reda 14. sjednice Savjeta
2. Usvajanje zapisnika s 13. sjednice Savjeta
3. Informacije o Konferenciji „Civilno društvo 2030: RH-EU Euro –Mediteran“ te planu pripreme nacrta Nacionalne strategije stvaranja poticajnog okruženja za razvoj civilnoga društva
4. Priprema sektorskih analiza za 2020. godinu
5. Priprema Uredbe o kriterijima za utvrđivanje korisnika i načinu raspodjele dijela prihoda od igara na sreću za 2020. godinu
6. Provedba Europskog socijalnog fonda:
	1. kašnjenje u postupcima ugovaranja i raspisivanja pojedinih natječaja
	2. rasprava o procedurama izvještavanja, odnosno odobravanja izvještaja te suradnja tijela oko procedura i dokumentacije za izvještavanje
7. Najava novih izbora i djelovanja novog saziva Savjeta od ožujka 2020. godine
8. Razno

**Prisutni članovi/članice: Nina Krznarić Uroda** (Ministarstvo za demografiju, obitelj, mlade i socijalnu politiku), **Dinko Klarić** (Ministarstvo kulture), **Hajdica Filipčić** (Ministarstvo financija), **Romana Kuzmanić Oluić** (Ministarstvo vanjskih i europskih poslova), **Ines Loknar – Mijatović** (Ured za ljudska prava i prava nacionalnih manjina), **Vesna Lendić Kasalo** (Ured za udruge), **Eli Pijaca Plavšić** (demokratizacija, vladavina prava te razvoj obrazovanja)**, Vesna Krivošić** (socijalna skrb), **Janja Ricov** (sport), **Emina Bužinkić** (zaštita i promicanje ljudskih prava), **Biserka Stojić** (zaštita zdravlja i unaprjeđenje kvalitete života), **Sanja Keretić** (zaštita potrošača).

**Prisutni zamjenici/e članova:** **Sanjica Kiš** (Ministarstvo zdravstva), **Ida Partl** (Ministarstvo zaštite okoliša i energetike), **Ozren Pavlović Bolf** (Ministarstvo turizma), **Darko Vučić** (Središnji državni ured za šport), **Kristina Bosnić** (Ministarstvo uprave), **Stela Fišer Marković** (Ured za udruge), **Ana Balaband** (Ured predsjednika Vlade RH), **Martina Horvat** (demokratizacija, vladavina prava te razvoj obrazovanja), **Tomislav Domes** (kultura), **Dražen Šantić** (djelovanje udruga proizašlih iz Domovinskog rata), **Suzana Šop** (sport), **Ivan Novosel** (zaštita i promicanje ljudskih prava), **Iva Nappholz** (udruge poslodavaca).

**Prisutni iz Ureda za udruge**: Helena Beus, Luka Kevešević, Branka Lovrić, Nemanja Relić.

**Gosti: Ante Martić** (Nacionalna zaklada za razvoj civilnoga društva), **Toni Vidan** (EGSO)

**Predstavnici medija: Veronika Rešković** (Faktograf).

**Ukupno je bilo prisutno 21 od 37 članova (ili zamjenika članova) Savjeta (9 od 20 predstavnika/predstavnica organizacija civilnog društva te 12 od 17 predstavnika/predstavnica tijela javne vlasti).**

**Ispričani članovi/članice i zamjenici članova Savjeta**: **Marija Šutina** (udruge poslodavaca), **Marko Košiček** (Ministarstvo znanosti i obrazovanja),  **Marko Ercegovac** (Udruga gradova u Republici Hrvatskoj, **Danijela** **Hećimović** (Hrvatska zajednica županija)**, Mira Anić** (skrb o osobama s invaliditetom), **Nikolina Klaić** (Ministarstvo regionalnoga razvoja i fondova Europske unije), **Iris Beneš i Željka Leljak Gracin** (zaštita okoliša i održivi razvoj).

Predsjednica Savjeta Emina Bužinkić na sjednici je prisustvovala putem *Skypea* te se uvodno obratila prisutnima. Nažalost proteklog tjedna svi su zaprimili tužnu vijest da je član Savjeta iz reda udruga proizašlih iz Domovinskog rata, Igor Tkalec, preminuo. Igor je bio vrijedan i aktivan član Savjeta uvijek spreman za suradnju i pomoć, a njegov odlazak je sve duboko potresao. Savjet je odao počast Igoru Tkalecu minutom šutnje.

Nakon toga, iz tehničkih razloga, predsjednica Savjeta prepustila je operativno vođenje sjednice zamjenici, Hajdici Filipčić.

Utvrđen je kvorum.

**Ad 1. - Usvajanje dnevnog reda 14. sjednice Savjeta za razvoj civilnoga društva**

Dnevni red je usvojen uz jedan suzdržan glas.

**Ad 2. - Usvajanje zapisnika 12. sjednice Savjeta za razvoj civilnoga društva**

Sukladno zaključku s 11. sjednice Savjeta, zapisnik prethodne sjednice dostavljen je ranije kako bi članovi Savjeta imali mogućnost dostave komentara i prijedloga. Zaprimljeni su komentari uvršteni u tekst zapisnika koji je upućen s pozivom na sjednicu. Uz zapisnik, na stranicama Ureda za udruge će biti objavljena i snimka posljednje sjednice koja će biti dostupna i na *Youtube* kanalu Ureda za udruge. Zapisnik je usvojen jednoglasno.

**Ad. 3. – Informacije o Konferenciji „Civilno društvo 2030: RH-EU Euro –Mediteran“ te planu pripreme nacrta Nacionalne strategije stvaranja poticajnog okruženja za razvoj civilnoga društva**

Sukladno dogovoru sa posljednje sjednice Savjeta, Ured za udruge uputio je poziv za sudjelovanje članovima Savjeta na konferenciji „Civilno društvo 2030: RH-EU Euro –Mediteran“, u organizaciji Nacionalne zaklade za razvoj civilnoga društva. Konferencija će se održati u Šibeniku, u hotelu Solaris od 23. do 25. listopada, a u sklopu konferencije predviđena je i rasprava o Strategiji razvoja civilnoga društva. Ured za udruge pokrit će troškove sudjelovanja članovima Savjeta iz reda organizacija civilnoga društva.

Ravnateljica Ureda za udruge, Helena Beus, obratila se okupljenima te izvijestila kako još nije do kraja definiran program konferencije, dok je poziv za sudjelovanje poslan nešto ranije zbog kapaciteta hotela. U pogledu Strategije, 23. rujna poslan je Nacrt Strategije na kabinete čelnika tijela državne uprave koja su nositelji mjera u Strategiji, s molbom da se ažurira tekst, te je planirano održavanje sastanaka na dužnosničkoj razini. Rok za dostavu očitovanja je 4. listopada. Pretpostavlja da će do konferencije dosta toga biti revidirano. Konferencija će biti samo jedan krug razgovora o Strategiji. Za samu metodologiju rada na konferenciji nije još sigurna.

Eminu Bužinkić zanimalo je na koji tekst će tijela državne uprave dostaviti očitovanja. Helena Beus replicirala je da je tijelima upućen zadnji Nacrt Strategije koji je ažuriran sukladno prije zaprimljenim očitovanjima. Naglasila je da će vjerojatno biti i nekih tehničkih izmjena, a izbacit će se dio o povijesti civilnoga društva. Više će se znati što se mijenja kad Ured zaprimi očitovanja nositelja.

Romana Kuzmanić Oluić je navela kako još nije upućena u dostavu zahtjeva za očitovanje te da smatra kako je u ovom slučaju 4. listopad jako kratak rok.

Martina Horvat je ponovila da dio članova Savjeta neće biti na konferenciji u Šibeniku te apelira da Ured za udruge revidirani Nacrt Strategije pošalje članovima Savjeta putem e-maila te da se organizira tematska sjednica Savjeta, a konferencija u Šibeniku treba biti samo jedno događanje u postupku revidiranja Strategije. Napomenula je i da ima informacije da je Republika Hrvatska izašla sa stajalištem oko programiranja fonda ESF+. Hrvatsko stajalište po pitanju ovog fonda je da nije potreban poseban postotak iznosa financiranja civilnog društva u sklopu ESF+, već bi civilno društvo bilo horizontalna tema što može biti i ne mora biti navedeno u natječajima, što ne smatra dobrim. I vezano uz pristup financiranju civilnog društva važna je Strategija. Smatra da bi Ministarstvo rada i mirovinskoga sustava trebalo Savjetu obrazložiti pozicije RH prema ovom pitanju. I da bi takve europske teme nositelji vlasti trebali transparentnije komunicirati i obrazložiti Savjetu.

Eli Pijacu Plavšić je zanimalo postoji li ikakav hodogram za cijeli proces i kada se očekuje završni tekst Strategije. Zanimalo ju je i kakav je plan rada na Nacrtu Strategije na konferenciji u Šibeniku. Podsjetila je da je na prošloj sjednici Savjeta bilo najavljeno da će u rujnu biti revidiran tekst Strategije i da će biti usklađen s priručnikom Ministarstva regionalnoga razvoja i fondova EU.

Helena Beus ponovila je da konferencija u Šibeniku nije finalna aktivnost u pogledu revizije Nacionalne strategije te da još nije definirana metodologija rada na konferenciji.

Eminu Bužinkić zanimalo je da li je dostupan program konferencije. Helena Beus odgovorila je da program još nije objavljen. Okvirno je planirano da se rasprava o Nacrtu Strategije održi 24. i 25. listopada, dva puta po sat vremena.

Tonija Vidana zanimalo je kako je odlučeno da javna rasprava bude baš u Šibeniku na događanju Nacionalne zaklade za razvoj civilnoga društva, te da li će Savjet poticati što više rasprava o Nacionalnoj Strategiji i koji je plan vezan za rasprave.

Helena Beus odgovorila je da se može razgovarati o tome, rasprava u Šibeniku nije finalna već je jedan od oblika konzultacije, a možda neće biti ni potrebe za dodatnim konzultacijama.

Toni Vidan je napomenuo da je Savjet prije bio mjesto gdje se određivala metodologija i dinamika izrade Strategije.

Helena Beus smatra da se odmah u Šibeniku mogu dogovoriti buduće rasprave. Ne može ništa više reći dok ne dođu očitovanja.

Martina Horvat je predložila da se Savjet može odmah dogovoriti da se nakon konferencije u Šibeniku održi tematska sjednica Savjeta o Strategiji. Emina Bužinkić podržala je prijedlog Martine Horvat i zamolila da navedeni prijedlog bude uveden u zapisnik kao zaključak ove točke.

**Zaključak ove točke dnevnog reda je da je potrebno održati tematsku sjednicu Savjeta na temu izrade Nacrta Nacionalne strategije stvaranja poticajnog okruženja za razvoj civilnoga društva tijekom studenog 2019.**

Romana Kuzmanić Oluić je nastavno na planiranje budućih sjednica Savjeta predložila dodatnu tematsku sjednicu Savjeta. Ministarstvo vanjskih i europskih poslova i Ured za ljudska prava i prava nacionalnih manjina zamolili su Savjet da se na tematskoj sjednici predstavi Univerzalni periodički pregled stanja ljudskih prava (UPR), koji Hrvatska brani pred Vijećem za ljudska prava UN-a u Ženevi u svibnju 2020. Obveza je prethodno raspraviti Nacrt izvješća u konzultaciji sa civilnim društvom, te je isti potrebno do siječnja uputiti UN-u.

Ivan Novosel je sugerirao da se savjetovanje o Univerzalnom periodičkom pregledu ne treba nužno odvijati u sklopu Savjeta. Rasprava bi trebala fokusirana na organizacije civilnoga društva iz područja zaštite ljudskih prava koje su bolje upućene u teme koje UPR pokriva.

**Ad. 4. - Priprema sektorskih analiza za 2020. godinu**

Ovaj saziv Savjeta, a posebice Radna skupina za financije, normativni i institucionalni okvir, od početka svog rada, raspravljaju o pripremi i izradi sektorskih analiza koje služe kao temelj za raspisivanje natječaja iz javnih izvora za organizacije civilnoga društva, posebno trošenje sredstava igara na sreću. Savjet je tijekom 2017. usvojio i zaključak da je u pripremu sektorskih analiza potrebno uključiti civilno društvo.

Luka Kevešević iz Ureda za udruge informirao je okupljene o procesu izrade sektorskih analiza za 2020. godinu: Ured za udruge u lipnju 2019. je održao koordinacijski sastanak svih davatelja sredstva na nacionalnoj razini, a jedna od tema je bila i izrada sektorskih analiza. Ured za udruge pozvao je sve da do rujna, odnosno listopada dostave podatke za izradu objedinjene tablicu potreba za financiranje u 2020. Svim davateljima je sugerirano da provedu neki oblik savjetovanja o prioritetima financiranja sa civilnim društvom. Rok za dostavu sektorskih analiza je bio 16.rujna, a Ured za udruge do sad je zaprimio 11 sektorskih analiza. Onim tijelima koja još nisu dostavila sektorske analize upućena je požurnica s rokom dostave do 2.listopada.

Eminu Bužinkić zanimalo je kakva je responzivnost tijela u pogledu savjetovanja i gdje su kritične točke. Luka Kevešević je odgovorio da je analizu moguće napraviti kada Ured zaprimi sve sektorske analize.

Tonija Vidana zanimalo je da li je zaprimljena sektorska analiza Ministarstva zaštite okoliša i energetike.

Luka Kevešević potvrdio je da je Ministarstvo zaštite okoliša energetike dostavilo sektorsku analizu. Sektorskom analizom predviđena je objava jednog poziva kojim bi se financiralo oporavilište za divlje životinje.

**Zaključak ove točke dnevnog reda je da se pozivaju se sva tijela koja još nisu dostavila sektorsku analizu da to što prije učine. Nakon što zaprimi sve sektorske analize, Ured za udruge će napraviti pregled u kojoj su mjeri provedena savjetovanja u sklopu izrade sektorskih analiza.**

**Ad. 5. – Priprema Uredbe o kriterijima za utvrđivanje korisnika i načinu raspodjele dijela prihoda od igara na sreću za 2020. godinu**

Hajdica Filipčić se obratila okupljenim po ovoj točki dnevnog reda - izrada Uredbe ide prema hodogramu predstavljenom na koordinacijskom sastanku davatelja financijskih sredstava. Donošenje Uredbe planirano je do kraja godine pri čemu se čeka Odluka o novom Međuresornom povjerenstvu. Sljedeći koraci u izradi Uredbe su usuglašavanje iznosa s Uredom za udruge u odnosu na pristigle sektorske analize, izrada Nacrta Uredbe, savjetovanje o Nacrtu Uredbe u studenom putem e-savjetovanja, kao i daljnje usklađivanje s Uredom za udruge i u prosincu usvajanje Uredbe.

Prihodi od igara na sreću u prvih osam mjeseci 2019. su 14% veći od planiranih te je očekivano da će se uprihoditi oko 65 do 75 milijuna kuna više od izvorno planiranog do kraja godine.

Emina Bužinkić istaknula je da bi bilo važno da Savjet na sjednici raspravlja o Nacrtu Uredbe kada se Uredba izradi.

**Ad. 6. – Provedba Europskog socijalnog fonda:**

**a. kašnjenje u postupcima ugovaranja i raspisivanja pojedinih natječaja**

**b. rasprava o procedurama izvještavanja, odnosno odobravanja izvještaja te suradnja tijela oko procedura i dokumentacije za izvještavanje**

Na sastanku radne skupine Savjeta za financije, normativni i institucionalni okvir, održanom 5. rujna 2019. raspravljano je o poteškoćama u provedbi Europskog socijalnog fonda te se u navedeni primjeri poteškoća s kojima su se organizacije susrele pri provedbi ESF projekata.

Zaključeno je da je potrebno održati sastanak s tijelima u sustavu upravljanja ESIF kako bi se adresirali problemi i našla rješenja. U prošlim sazivima Savjeta su takvi sastanci doveli do pozitivnih promjena.

Helena Beus je navela da je zatražila sastanak s ministrom rada i mirovinskoga sustava. Za 3-4 tjedna bi trebali biti poznati rezultati natječaja „Tematske mreže za društveno-ekonomski razvoj te promicanje socijalnog dijaloga u kontekstu unapređivanja uvjeta rada“. Do kašnjenja je došlo zbog problematike vezane uz angažman vanjskih ocjenjivača, a i članovi Odbora za ocjenjivanje su se mijenjali.

Vezano uz pozive iz nadležnosti Ureda, Helena Beus je navela kako se za one koji su najavljeni za svibanj i lipanj čeka odobrenje sažetka operacija od strane Ministarstva rada i mirovinskoga sustava. Smatra da bi bilo dobro kad bi se uveli vanjski ocjenjivači. Nada se da će do sljedeće sjednice Savjeta biti imenovani predstavnici Ministarstva rada i mirovinskoga sustava.

Emina Bužinkić najavila je Savjetu da će uputiti službeni dopis Ministarstvu rada i mirovinskoga sustava u kojem će navesti sva pitanja upućena prema ministarstvu sa zadnje četiri sjednice Savjeta.

Martina Horvat ponovila je svoj komentar uz planiranje fonda ESF+ te je zamolila predsjednicu Savjeta da i tu točku navede u dopis MRMS-u.

Stela Fišer Marković je istaknula da je prije više od šest mjeseci održan sastanak u Ministarstvu vanjskih i europskih poslova, gdje se između ostaloga raspravljalo i o prijedlozima za ESF+. U Uredbi o uspostavi fonda ESF+ piše da se poseban dio sredstava treba alocirati za jačanje kapaciteta civilnoga društva. Također je navela da je na sastanku radne skupine istaknuto da je više predstavnika OCD u Savjetu zaprimilo pritužbe na odobravanje ZNS od strane PT2. Problem su i različita tumačenja Smjernica za provedbu ESF. Želi se organizirati sastanak s PT1 i PT2, temeljem dobre prakse prijašnjih saziva radi ujednačavanja prakse u pripremi i provedbi natječaja.

**Zaključak ove točke dnevnog reda je da će Ured za udruge organizirati sastanak s tijelima u upravljanju ESIF kako bi se adresirale i razriješile uočene poteškoće u pripremi i provedbi EU natječaja namijenjenih organizacijama civilnoga društva. Od predstavnika OCD-a u Savjetu tražit će se dostava primjera poteškoća i nejasnoća kao podloga za raspravu.**

**Ad. 7 – Najava novih izbora i djelovanja novog saziva Savjeta od ožujka 2020. godine**

Vlada Republike Hrvatske imenovala je šesti saziv Savjeta za razvoj civilnoga društva na sjednici održanoj 23. veljače 2017. Prva (konstituirajuća) sjednica šestog saziva Savjeta za razvoj civilnoga društva održana je 16. ožujka 2017. godine.

Budući da se bliži kraj trogodišnjeg mandata ovog saziva, potrebno je započeti pripreme vezane za izbor novih članova Savjeta. Sama procedura izbora traje oko dva mjeseca te je potrebno na vrijeme započeti s pripremama, kako bi se održao kontinuitet rada Savjeta. Uz izbor članova iz reda organizacija civilnoga društva, paralelno je potrebno dobiti prijedlog imenovanja članova iz reda tijela državne uprave.

Sukladno Poslovniku Savjeta, postupak kandidiranja i izbora članova Savjeta i njihovih zamjenika iz reda udruga i drugih organizacija civilnog društva provodi se najkasnije tri mjeseca prije isteka mandata Savjeta.

Kriteriji za isticanje kandidata za člana Savjeta i zamjenika člana iz reda udruga i drugih organizacija civilnoga društva su:

– da je punoljetni državljanin Republike Hrvatske,

– da nije dužnosnik političke stranke i

– da ima minimalno tri godine djelatnog iskustva u području djelovanja udruge ili druge organizacije civilnog društva koje predstavlja.

Postupak kandidiranja i izbora je propisan Poslovnikom Savjeta.

Ono što će biti obveza trenutnog saziva Savjeta jest izbor Povjerenstva za izbor članova Savjeta. Dosadašnja praksa je bila da Povjerenstvo čine članovi Savjeta i to: predstavnik Ureda za udruge, predstavnik iz reda tijela državne uprave i predstavnik iz reda organizacija civilnoga društva. Zadaće Povjerenstva su provjera formalnih uvjeta pristiglih kandidatura, odgovor na eventualne žalbe te kontrola procesa glasanja.

Svi zainteresirani za rad u Povjerenstvu se mogu javiti Uredu za udruge koji će poslati i poziv za prijavu kandidata za Povjerenstvo za izbor članova Savjeta uz nacrt zapisnika sa sjednice, a u slučaju više kandidata, izbor će biti proveden na sljedećoj sjednici Savjeta.

Također, zbog smrti g. Tkaleca, udruge proizašle iz Domovinskog rata zatupljene su u Savjetu samo sa zamjenikom člana g. Šantićem. Imajući u vidu skori kraj mandata ovog saziva Savjeta, te obvezu raspisivanja poziva za izbor članova Savjeta u 7. mandatu, prijedlog je Ureda za udruge da se zbog navedenih razloga ne ide u izbor novog člana Savjeta iz reda udruga proizašlih iz Domovinskog rata, već da do kraja ovog mandata g. Šantić djeluje kao predstavnik udruga proizašlih iz Domovinskog rata, odnosno do izbora novog saziva.

Hajdica Filipčić smatra da sa pripremama za izbor novih članova treba krenuti 23. studenog što je tri mjeseca prije isteka mandata.

Dražen Šantić se slaže s prijedlogom vezanim za predstavnika udruga proizašlih iz Domovinskog rata te se zahvaljuje na odavanju počasti Igoru Tkalecu.

Toni Vidan napomenuo je da je sljedeće godine pred Savjetom i izbor hrvatskih predstavnika u Europskom gospodarskom i socijalnom odboru iz reda civilnoga društva. Trenutnim članovima mandat traje do rujna 2020., a od Vlade se očekuje da pošalje prijedlog kandidata EGSO-u prije ljeta 2020. godine.

**Ad. 8 – Razno**

S obzirom da se bliži 1. siječanj te početak predsjedanja Republike Hrvatske Vijećem EU, a imajući u vidu želju Savjeta da se uključi u presjedanje, Ured za udruge održao je sastanak s predstavnicima RH u EGSO (predstavnici civilnoga društva) gdje je razmatrana mogućnost organiziranja zajedničkog događanja treće grupe Europskog gospodarskog i socijalnog odbora, Savjeta i Ureda za udruge u sklopu predsjedanja. Događanje bi se trebalo održati u ožujku, a kao lokacija održavanja je predložena Rijeka.

Toni Vidan naveo je da svaka od tri grupe u sklopu EGSO za vrijeme presjedanja u državi organizira skup/konferenciju. Dobra je volja grupe 3 EGSO – a (civilno društvo) je da se u RH navedeno događanje organizira u suradnji Ureda za udruge i Savjeta kako bi se prezentirala dobra praksa suradnje države i civilnoga društva. Potrebna je koordinacija oko organizacije te se moli Savjet da ovlasti Ured za udruge za organizaciju konferencije. Potrebno je i definirati temu konferencije.

Ivana Novosela zanimalo je postoje li novosti oko planirane tematske sjednice Savjeta na temu predsjedanja RH Vijećem EU i uloge civilnoga društva. Tematska sjednica trebala se održati početkom lipnja, no neposredno prije je odgođena.

Romana Kuzmanić Oluić nema informacije o mogućem datumu održavanja tematske sjednice, no napomenula je da je civilno društvo već izašlo sa svojim prioritetima u pogledu predsjedanja i da MVEP surađuje s civilnim društvom.

Helena Beus je replicirala, vezano za organizaciju konferencije, da nije još ništa definirano iako se bili neki sastanci.

Ivan Novosel smatra da je potrebna nam veća jasnoća i u pogledu tematske sjednice i konferencije. Najavio je sazivanje radne skupine Savjeta za međunarodnu suradnju.

Eli Pijaca Plavšić smatra da je važno da u zaključak uđe da Savjet nalaže Uredu za udruge da organizira konferenciju u suradnju s EGSO za vrijeme predsjedanja i da nema puno vremena te da se jasno definiraju datumi i rokovi. Ne priča se o konkretnim datumima kada se planiraju aktivnosti Savjeta. Potrebno je na sastanku radne skupine sve jasno definirati.

Martina Horvat je predložila zaključak da Savjet traži što hitniji sastanak radne skupine za međunarodnu suradnju na temu predsjedanja te da se između ožujka i svibnja 2020. održi konferencija u suradnji Ureda, EGSO i Savjeta. Na sastanku radne skupine se može formirati tim za podršku pripreme konferencije.

Toni Vidan je napomenuo da će se konferencija održati nakon što ovom sazivu Savjeta završi mandat te kako je Rijeka samo prijedlog o kojem se može raspravljati kako bi se smanjili troškovi i pojednostavila administracija.

Emina Bužinkić je napomenula da će biti u RH 22. studenoga, te predlaže taj datum za tematsku sjednicu posvećenu Nacionalnoj strategiji.

Ines Loknar-Mijatović izvijestila je o završetku procesa izrade prijedloga periodičnog izvješća prema članku 9. Međunarodne konvencije o ukidanju svih oblika rasne diskriminacije za razdoblje 2007.-2018., koji je koordinirao Ured za ljudska prava i prava nacionalnih manjina.

Eli Pijaca Plavšić je podsjetila na upit upućen Ministarstvu znanosti i obrazovanja vezano za natječaj za dodjelu bespovratnih sredstava projektima udruga u području izvaninstitucionalnoga odgoja i obrazovanja djece i mladih. Predstavnici Ministarstva znanosti i obrazovanja su na posljednjoj sjednici napomenuli da će očitovanje na postavljene upite poslati pismenim putem, no ništa nije zaprimljeno. Ured za udruge poslat će podsjetnik.

Romana Kuzmanić Oluić je pod točkom razno podsjetila na prijedlog održavanja tematske sjednice Savjeta posvećene Univerzalnom periodičkom pregledu. Hajdica Filipčić smatra da bi održavanje ove tematske sjednice trebalo još dodatno raspraviti.

Sjednica je završila oko 16:00h.

Zaključak

**Zapisnik sastavio: Predsjednica Savjeta:**

Nemanja Relić, v.r. Emina Bužinkić v.r.